Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen komission delegoidun asetuksen (EU) 2019/33 17 artiklan 2 ja 3 kohta)

(2019/C 370/11)

Tämä ilmoitus julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

PAUILLAC

PDO-FR-A0713-AM03

Tiedonannon päivämäärä: 9.8.2019

HYVÄKSYTYN MUUTOKSEN KUVAUS JA PERUSTELUT

1. Rajattu viljelyalue

Tuote-eritelmän I luvun IV kohdan 2 alakohdan 2 luetelmakohtaan lisätään päivämäärä 6. syyskuuta 2018.

2. Maantieteellinen alue

Tuote-eritelmän IV kohdan 1 alakohta:

— lisätään ennen kaksoispistettä sanat ”27. huhtikuuta 2018 voimassa ollut virallinen geokoodi”

— poistetaan Cissac-Médocin kunta.

Tämä muutos on seurausta viljelyalueen rajaamisesta, jonka yhteydessä on todettu, että Cissac-Médocin kunnan alueella sijaitsevilla viljelylohkoilla ei käytetä alkuperänimitystä, minkä vuoksi kunta poistetaan maantieteellisestä alueesta.

Yhtenäisen asiakirjan 1.6 kohtaa (Maantieteellinen alue) muutetaan vastaavasti.

3. Yhteys maantieteelliseen alueeseen

Tuote-eritelmän X kohdan 1 alakohdan a alakohdasta poistetaan sanat ”Cissac-Médoc”.

Tämä muutos tehdään maantieteellisen alueen muuttumisen vuoksi.

Tämä muutos ei vaikuta yhtenäiseen asiakirjaan.

4. Pauillacin kunnan ulkopuolella sijaitsevat viljelylohkot

Liitteessä oleva luettelo niistä Pauillacin kunnan ulkopuolella sijaitsevista viljelylohkoista, joilla voidaan käyttää alkuperänimitystä ”Pauillac”, on saatettu ajan tasalle rajojen määrittämisen jälkeen.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Pauillac

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Alkuperänimitystä ”Pauillac” käytetään hiilihapottomista punaviineistä.

Näiden viinien ominaisuudet ovat seuraavat:

— luonnollinen vähimmäisalkoholipitoisuus on 11 tilavuusprosenttia

— kokonaisalkoholipitoisuus väkevöinnin jälkeen on 13,5 tilavuusprosenttia

— omenahappopitoisuus on ≤ 0,30 g/l

— käymiskykyisten sokereiden pitoisuus on enintään 2 g/l

— haihtuvien happojen pitoisuus on ≤ 13,26 mEq/l viinierissä, jotka myydään pakkaamattomina viimeistään 31. heinäkuuta satovuotta seuraavana vuonna ja ≤ 16,33 mEq/l tämän päivämäärän jälkeen.

”Pauillac”-viinit ovat väriltään hyvin voimakkaan punaisia. Ne ovat voimakkaita ja harteikkaita etenkin sekoituksessa, jossa Cabernet sauvignon N on erityisen vallitsevana. Tästä johtuvan tanniinisen rakenteen ansiosta nämä viinit sopivat erittäin hyvin kypsytykseen. Viineissä on kuitenkin myös Merlot N ‑rypälelajiketta, joka tuo niihin pyöreyttä ja hedelmäisyyttä. Rakennetta ja monimuotoisuutta vahvistaa Cabernet franc N ‑rypäle tai harvemmissa tapauksissa Petit verdot N. Pitkän kypsytyksen tuloksena näihin viineihin kehittyy erittäin monimuotoinen bukee.

Muut perusteet ovat voimassa olevien sääntöjen mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

— Tiivistävät väkevöintimenetelmät ovat sallittuja, jos väkevöimisaste on enintään 15 prosenttia.

— Viinien kokonaisalkoholipitoisuus saa olla väkevöinnin jälkeen enintään 13,5 tilavuusprosenttia.

Viljelykäytäntö

Viiniköynnösten istutustiheys on vähintään 7 000 köynnöstä hehtaarilla.

Köynnösrivien välinen etäisyys saa olla enintään 1,50 metriä, ja köynnösten välisen etäisyyden samalla rivillä on oltava alle 0,80 metriä.

Viiniköynnökset on leikattava viimeistään lehtien auettua (vaihe 9 Lorenzin asteikolla).

Viiniköynnökset leikataan seuraavilla tekniikoilla siten, että köynnökseen jää enintään 12 silmua:

— sekaleikkaus (taille médocaine), tai matalaleikkaus ja juoksijaleikkaus, jossa köynnökseen jää kaksi oksaa, joissa kussakin on enintään neljä silmua rypälelajikkeilla Cot N, Cabernet-sauvignon N, Merlot N ja Petit verdot N tai enintään viisi silmua rypälelajikkeilla Cabernet franc N ja Carmenère N. Seuraavan vuoden oksa (niin kutsuttu ”cot de retour”) leikataan niin, että oksaan jää kaksi silmua

— kaksirunkoinen matalaleikkaus tai nelihaarainen viuhkaleikkaus.

Viiniköynnösten kasteleminen kasvukaudella on sallittua Ranskan maatalous- ja merikalastuslain D.645–5 §:n säännösten mukaisesti.

b. Enimmäistuotokset

63 hehtolitraa/ha

6. Rajattu maantieteellinen alue

Viinirypäleet on korjattava ja viiniytettävä sekä viini valmistettava ja jälkikäsiteltävä Gironden departementissa sijaitsevan Pauillacin kunnan alueella tai tuote-eritelmän liitteessä Saint-Estèphen, Saint-Julien Beychevellen ja Saint-Sauveurin kuntien osalta lueteltujen viljelylohkojen alueella.

7. Pääasiallinen rypälelajike / pääasialliset rypälelajikkeet

Petit Verdot N

Cabernet franc N

Merlot N

Carmenère N

Cot N – Malbec N

Cabernet-Sauvignon N

8. Yhteyden/yhteyksien kuvaus

Tarkistetun alkuperänimityksen ”Pauillac” maantieteellinen tuotantoalue, joka sijaitsee Gironden departementissa, Médocin niemimaan keskiosassa, 50 kilometriä Bordeaux’n pohjoispuolella, suistoalueen vasemmalla rannalla, kattaa Pauillacin kunnan alueen sekä osan Saint-Estèphen, Saint-Julien-Beychevellen ja Saint-Sauveurin kuntien alueesta.

Tämä alkuperänimitys kasvaa lauhan valtamerellisen ilmaston alueella, jossa vallitsevat suotuisat ilmastotekijät laajan viiniviljelmän hoitamiselle. Nämä tekijät johtuvat siitä, että Atlantin valtameren ja Girondejoen vesimassat säätelevät lämpötilaa. Valtamerellinen ilmasto, jota joinakin vuosina höystävät syksyn sateiset matalapaineet ja toisaalta kuumat ja aurinkoiset jälkikesät, on merkittävä osatekijä hyvän satovuoden syntymisessä. Alueen keskeisimmät ominaispiirteet liittyvät kuitenkin tämän sedimentaatioaltaan erityiseen geologiaan, maaperän omaperäiseen geologiseen historiaan, muotoon ja topografiaan sekä näiden viinialueiden nykyisiin maaperäaineksiin.

Rajattu viljelyalue määrittää viljelylohkoja, joiden maaperä voi olla soraa tai soran ja hiekan sekoitusta sillä edellytyksellä, että hienon hiekan – yleensä ottaen tuulen tuoman hiekan – osuus on melko pieni ja että maaperän läpäisevyys on riittävä. Pauillacin maaperä on yksi Cabernet-sauvignon N ‑rypälelajikkeelle parhaiten sopivista maaperistä mutta Merlot N menestyy siinä myös erittäin hyvin. Sen sijaan viljelylohkot, jotka sijaitsevat uusilla lietemailla, laajan tuulen tuoman hiekkakerroksen päällä tai maaperällä, jonka läpäisevyys on heikko läpäisemättömän pohjakerroksen vuoksi, eivät kuulu rajattuun viljelyalueeseen. Sama koskee maa-alueita, jotka ovat tonttimaana tai joille on rakennettu tai joita käytetään soranottopaikkoina. Viinitarhojen hoidossa on mietittävä erittäin huolella, mikä on köynnösrivien etäisyys sekä viljelylohkon ja yhden köynnöksen enimmäistuotos.

Tarkistetun alkuperänimityksen ”Pauillac” saavien viinien laatu ja erityispiirteet johtuvat maaperän ominaisuuksista ja maantieteellisestä sijainnista lähellä suistoaluetta, joka suojelee viljelmiä ilmaston ääri-ilmiöiltä.

Pauillacin kunnan vuosikertaviinit ovat saaneet viinitilojen luokituksissa 1600-luvun lopulta lähtien vielä suurempaa arvostusta kuin muut Médocin niemimaan viinien alkuperänimitykset. Nykyään Pauillacin kunnan alueella on 18 kasvuluokituksen saanutta viiniä (”crus classés”) (joista ensimmäisiä olivat Lafite-Rothschild ja Latour vuonna 1855 sekä Mouton-Rothschild vuonna 1973), mikä on enemmän kuin missään muussa kunnassa.

”Pauillac”-viinit ovat väriltään hyvin voimakkaan punaisia. Ne ovat voimakkaita ja harteikkaita etenkin sekoituksessa, jossa Cabernet sauvignon N on erityisen vallitsevana. Tästä johtuvan tanniinisen rakenteen ansiosta nämä viinit sopivat erittäin hyvin kypsytykseen. Viineissä on kuitenkin myös Merlot N ‑rypälelajiketta, joka tuo niihin pyöreyttä ja hedelmäisyyttä. Rakennetta ja monimuotoisuutta vahvistaa Cabernet franc N ‑rypäle tai harvemmissa tapauksissa Petit verdot N. Pitkän kypsytyksen tuloksena näihin viineihin kehittyy erittäin monimuotoinen bukee.

Viiniköynnösten kasvatustapa, jossa todellinen tiheys ylittää selvästi alkuperämerkinnän tuote-eritelmässä vaaditut 7 000 köynnöstä hehtaaria kohden, tuottaa säännöstellyn tuotoksen ja sen ansiosta erittäin kypsiä, terveitä ja väkeviä rypäleitä. Tällaisia rypäleitä voidaan maseroida erittäin pitkään ja uuttaa hyvin, jolloin saadaan aikaan kypsytyksen edellyttämä rakenne. Tämän vuoksi viinit vaativat vähintään kuuden kuukauden kypsytyksen, jotta niihin voi muodostua tanniinien ja antosyaanien yhdistelmä, joka mahdollistaa värin stabiloitumisen sekä tanniinien kuorruttumisen ja sitä kautta niiden pehmentymisen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

EU:n lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä sekä viinin valmistamista ja jälkikäsittelyä koskevan poikkeuksen mukaisesti seuraavista Gironden departementin kunnista lukuun ottamatta liitteessä lueteltuja viljelylohkoja: Cissac-Médoc, Saint-Estèphe, Saint-Julien-Beychevelle, Saint-Laurent-Médoc, Saint-Sauveur, Saint-Seurin-de-Cadourne ja Vertheuil.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Etiketissä voidaan mainita laajempi maantieteellinen alue ”Bordeaux-Médoc”, ”Vin de Bordeaux-Médoc” tai ”Grand Vin de Bordeaux-Médoc”.

Nimi voidaan kirjoittaa kirjaimin, jotka ovat korkeudeltaan ja leveydeltään enintään kaksi kolmasosaa niistä kirjaimista, joilla tarkistettu alkuperänimitys kirjoitetaan.

LINKKI ERITELMÄÄN

https://info.agriculture.gouv.fr/gedei/site/bo-agri/document_administratif-6d2525a4-0869-49f7-97bf-4a489bee5499

(1) Komission delegoitu asetus (EU) 2019/33, annettu 17 päivänä lokakuuta 2018, Euroopan parlamentin ja neuvoston asetuksen (EU) N:o 1308/2013 täydentämisestä viinialan alkuperänimitysten, maantieteellisten merkintöjen ja perinteisten merkintöjen suojaa koskevien hakemusten, vastaväitemenettelyn, käyttörajoitusten, tuote-eritelmien muutosten, suojan peruutuksen sekä merkintöjen ja esillepanon osalta (EUVL L 9, 11.1.2019, s. 2).